Άγγελος Ποστέκογλου

Ο Άγγελος Ποστέκογλου (, , Νέα Φιλαδέλφεια, 27 Αυγούστου 1965) είναι Ελληνοαυστραλός προπονητής και πρώην ποδοσφαιριστής, πρώην διεθνής με την Εθνική Αυστραλίας. Ως προπονητής της Εθνικής Αυστραλίας, οδήγησε την ομάδα στην κατάκτηση του Ασιατικού Κυπέλλου Εθνών του 2015. Από το 2023 έως το 2025 ήταν προπονητής της αγγλικής Τότεναμ Χότσπερ, με την οποία, τη σεζόν 2024-2025, κατέκτησε το ΟΥΕΦΑ Γιουρόπα Λιγκ, καθιστώντας τον τον πρώτο προπονητή ελληνικής καταγωγής που κατέκτησε Ευρωπαϊκό τίτλο ποδοσφαίρου ανδρών.

 Καριέρα 
Γεννήθηκε στις 27 Αυγούστου 1965 στην Ελλάδα, στη Νέα Φιλαδέλφεια από Μικρασιάτες γονείς. Μετανάστευσε οικογενειακώς στην Αυστραλία σε ηλικία 5 ετών. Ως ποδοσφαιριστής αγωνίστηκε ως αμυντικός από το 1984 μέχρι το 1993 στη Σάουθ Μέλμπουρν, έχοντας 193 συμμετοχές στο αυστραλιανό πρωτάθλημα και κατακτώντας δυο πρωταθλήματα το 1984 και το 1991. Παράλληλα διετέλεσε αρχηγός της ομάδας. Επίσης αγωνίστηκε από το 1986 μέχρι το 1988 τέσσερις φορές με την Εθνική Αυστραλίας, σε διπλές φιλικές αναμετρήσεις με την Τσεχοσλοβακία και τη Νέα Ζηλανδία. 

Αργότερα ως προπονητής της Σάουθ Μέλμπουρν από το 1996 μέχρι το 2000 κατέκτησε δυο Πρωταθλήματα Αυστραλίας (1998 και 1999) και το Πρωτάθλημα Ωκεανίας, συμμετέχοντας έτσι το 2000 στο Παγκόσμιο Κύπελλο Συλλόγων που διεξήχθη στη Βραζιλία. Έπειτα ανέλαβε για επτά χρόνια (2000-2007) την Εθνική Ελπίδων της Αυστραλίας. Αργότερα εργαζόταν στο τηλεοπτικό κανάλι Fox Sports και ήταν σύμβουλος στην Ποδοσφαιρική Ομοσπονδία της Βικτώρια. 

Τον Μάρτιο του 2008 επέστρεψε στην Ελλάδα αναλαμβάνοντας την τεχνική ηγεσία της Παναχαϊκής έπειτα από πρόταση που του έγινε από τον τότε πρόεδρο της ομάδας Κώστα Μακρή, η έλευση όμως του Αλέξη Κούγια στα διοικητικά του πατραϊκού συλλόγου είχε ως αποτέλεσμα την απομάκρυνσή του τον Δεκέμβριο του ίδιου έτους. Με την Παναχαϊκή κατέγραψε 34 αγώνες με απολογισμό 17 νίκες, 9 ισοπαλίες και 8 ήττες. Από το 2009 έως το 2013 ήταν προπονητής της Μπρισμπέιν Ρόαρ, ενώ από τον Οκτώβριο του 2013 μέχρι το 2017 διετέλεσε ομοσπονδιακός τεχνικός της Εθνικής Αυστραλίας, με την οποία κατέκτησε το Ασιατικό Κύπελλο του 2015. 

Στα τέλη Δεκεμβρίου του 2017 συμφώνησε με την ιαπωνική Γιοκοχάμα Μαρίνος ως αντικαταστάτης του Έρικ Μόμπαερτς που είχε προαναγγείλει την αποχώρησή του από την ομάδα.

Στις 10 Ιουνίου 2021 ανακοινώθηκε η πρόσληψή του ως προπονητής της Σέλτικ Γλασκώβης. Στην πρώτη του χρονιά στους Κέλτες, κατέκτησε το Πρωτάθλημα Σκωτίας της σεζόν 2021-22, έχοντας πρώτο σκόρερ τον Έλληνα επιθετικό, Γιώργο Γιακουμάκη.

Στις 6 Ιουνίου 2023 ανακοινώθηκε η πρόσληψη του ως τεχνικός της Τότεναμ. Έγινε μάλιστα ο πρώτος προπονητής από την Ελλάδα και από την Αυστραλία που ανέλαβε προπονητής σε ομάδα της Πρέμιερ Λιγκ.

Στις 21 Μαΐου 2025 έγινε ο πρώτος προπονητής με ελληνική καταγωγή που κατέκτησε ευρωπαϊκό τίτλο ανδρών με την Τότεναμ, νικώντας στον τελικό του Γιουρόπα Λιγκ την Μάντσεστερ Γιουνάιτεντ με σκορ 1-0.

 Παραπομπές 

 Εξωτερικοί σύνδεσμοι 



Κατηγορία:Αυστραλοί ποδοσφαιριστές
Κατηγορία:Ελληνοαυστραλοί
Κατηγορία:Προπονητές ποδοσφαίρου Παναχαϊκής
Κατηγορία:Έλληνες ομογενείς ποδοσφαιριστές
Κατηγορία:Μικρασιατικός Ελληνισμός
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Σάουθ Μέλμπουρν ΦΚ
Κατηγορία:Προπονητές ποδοσφαίρου Σάουθ Μέλμπουρν ΦΚ
Κατηγορία:Προπονητές ποδοσφαίρου Μπρισμπέιν Ρόαρ
Κατηγορία:Έλληνες προπονητές ποδοσφαίρου
Κατηγορία:Αυστραλοί προπονητές ποδοσφαίρου
Κατηγορία:Προπονητές ποδοσφαίρου Παγκοσμίου Κυπέλλου 2014
Κατηγορία:Έλληνες προπονητές ποδοσφαίρου στο εξωτερικό
Κατηγορία:Προπονητές νικητές Ασιατικού Κυπέλλου Εθνών Ποδοσφαίρου
Κατηγορία:Προπονητές ποδοσφαίρου Κυπέλλου Συνομοσπονδιών FIFA 2017
Κατηγορία:Προπονητές ποδοσφαίρου Σέλτικ Γλασκώβης
Κατηγορία:Προπονητές ποδοσφαίρου Τότεναμ Χότσπερ
Κατηγορία:Προπονητές της Πρέμιερ Λιγκ